**HÁZIREND**

**TARTALOMJEGYZÉK**

1. **ÁLTALÁNOS RENDELKEZÉSEK 3**
2. **A HÁZIREND CÉLJA, TARTALMA, HATÁLYA 3**
3. **AZ INTÉZMÉNYI ELLÁTÁS IGÉNYBEVÉTELE 4**
4. **TÉRÍTÉSI DÍJ 5**
5. **ROKONTARTÁS**  **8**
6. **AZ INTÉZMÉNYBE BEVIHETŐ SZEMÉLYES HASZNÁLATI TÁRGYAK KÖRE**  **9**
7. **ÉRTÉK- ÉS VAGYONMEGŐRZÉS, PÉNZKEZELÉS 9**
8. **AZ ELLÁTOTTAK JOGAI, AZ ELLÁTOTT JOGI KÉPVISELŐ 10**
9. **Az ellátottak jogai 10**
10. **Az ellátott jogi képviselő 12**
11. **AZ ÉRDEKKÉPVISELETI FÓRUM MŰKÖDÉSÉNEK ÉS VÁLASZTÁSÁNAK SZABÁLYAI 13**
12. **A KORLÁTOZÓ INTÉZKEDÉS ELJÁRÁSRENDJE 14**
13. **A LAKÓK ÉS DOLGOZÓK KAPCSOLATA 16**
14. **A SZOCIÁLIS SZOLGÁLTATÁST VÉGZŐK JOGAI 17**
15. **A KÁRTÉRÍTÉS SZABÁLYAI 17**
16. **AZ INTÉZMÉNYI JOGVISZONY MEGSZŰNÉSE 18**
17. **A SZÉKHELY SZABÁLYAI 20**

**I. AZ EGYÜTTÉLÉS SZABÁLYAI 20**

**II. AZ INTÉZMÉNYBŐL VALÓ ELTÁVOZÁS ÉS VISSZATÉRÉS RENDJE A SZÉKHELYEN 20**

**III. A KAPCSOLATTARTÁS SZABÁLYAI 21**

**VI. A SZÉKHELYEN NYÚJTOTT SZOLGÁLTATÁSOK 22**

**V. FOGLALKOZTATÁS 25**

1. **A TELEPHELY SZABÁLYAI 26**

**I. AZ EGYÜTTÉLÉS SZABÁLYAI 26**

**II. AZ INTÉZMÉNYBŐL VALÓ ELTÁVOZÁS ÉS VISSZATÉRÉS RENDJE A SZÉKHELYEN 27**

**III. A KAPCSOLATTARTÁS SZABÁLYAI 27**

**VI. A SZÉKHELYEN NYÚJTOTT SZOLGÁLTATÁSOK 28**

**V. FOGLALKOZTATÁS 33**

1. **ZÁRÓ RENDELKEZÉSEK 34**
2. **ÁLTALÁNOS RENDELKEZÉSEK**

A Fővárosi Önkormányzat Szombathelyi Idősek Otthona *(székhely: 9700 Szombathely Bogáti u. 72., telephely: 8153 Polgárdi, Somlyói u. 2.)* (a továbbiakban: intézmény) a személyes gondoskodást nyújtó szociális intézmények szakmai feladatairól és működésük feltételeiről szóló 1/2000. (I. 7.) SzCsM rendelet (továbbiakban: R.)5. § (2) bekezdés b) pontja alapján – a szociális igazgatásról és szociális ellátásokról szóló 1993. évi III. törvény (továbbiakban: Szoc. törvény), a Polgári Törvénykönyvről szóló 2013. évi V. törvény, a nemdohányzók védelméről és a dohánytermékek fogyasztásának, forgalmazásának egyes szabályairól szóló 1999. évi XLII. törvény, a személyes gondoskodást nyújtó szociális ellátások térítési díjáról szóló 29/1993. (II. 17.) Korm. rendelet (továbbiakban: térítési díj rendelet), a közétkeztetésre vonatkozó táplálkozás-egészségügyi előírásokról szóló 37/2014. (IV. 30.) EMMI rendelet,a személyes gondoskodást nyújtó szociális intézmények és családok átmeneti otthonai által biztosított ellátások formáiról, azok igénybevételének rendjéről szóló 29/2013. (IV. 18.) Főv. Kgy. rendelet, a Fővárosi Önkormányzat fenntartásában lévő személyes gondoskodást nyújtó szakosított szociális intézmények, valamint a családok átmeneti otthonai térítési díjairól és a térítési díjakkal kapcsolatos eljárási rendről szóló 30/2013. (IV. 18.) Főv. Kgy. rendelet, valamint a Fővárosi Önkormányzat Szervezeti és Működési Szabályzatáról szóló 53/2014. (XII. 12.) Főv. Kgy. rendelet figyelembe vételével – a következők szerint határozza meg az intézmény rendjével összefüggő szabályokat.

1. **A HÁZIREND CÉLJA, TARTALMA, HATÁLYA**
2. **A Házirend célja**

A Házirend célja, hogy biztosítsa az intézmény törvényes, zavartalan működését. Szabályozza az intézmény belső rendjét.

1. **A Házirend tartalma**

A Házirend tartalmazza az ellátás igénybevételére, a térítési díj számítására vonatkozó rendelkezéseket; az együttélés szabályait, az intézményből való eltávozás és visszatérés rendjét; az ellátottak egymás közötti és hozzátartozóikkal való kapcsolattartásának szabályait; az intézmény által nyújtott térítésmentes és díjköteles szolgáltatásokat; az ellátottak pénzének kezelésére, értékeinek megőrzésére, az intézménybe bevihető vagyontárgyak körére vonatkozó rendelkezéseket; az intézményi jogviszony megszűnésével kapcsolatos szabályokat; a lakók és dolgozók kapcsolatának szabályait; a korlátozó intézkedések alkalmazásának rendjét; valamint a lakók érdekképviseleti jogának érvényesítésére vonatkozó szabályokat.

1. **A Házirend hatálya**

A házirend hatálya kiterjed az intézmény lakóira, a lakók hozzátartozóira,a látogatókra, a munkavállalókra, az önkéntesekre és a tanulókra egyaránt.

1. **AZ INTÉZMÉNYI ELLÁTÁS IGÉNYBEVÉTELE**
2. Az intézményben folyó személyes gondoskodás igénybevétele az ellátást igénylő, vagy törvényes képviselője szóbeli, írásbeli kérelmére, indítványára történik. Ha az ellátást igénylő személy cselekvőképtelen, a kérelmet, illetve indítványt – az érintett személy véleményét lehetőség szerint figyelembe véve – a törvényes képviselője terjeszti elő. A cselekvőképességében részlegesen korlátozott személy kérelmét, indítványát a törvényes képviselőjének beleegyezésével vagy – ha e tekintetben a bíróság nem korlátozta - önállóan terjesztheti elő. Amennyiben a törvényes képviselő ideiglenes gondnok, intézményi elhelyezésre vonatkozó kérelméhez a gyámhivatal előzetes jóváhagyása szükséges.
3. Az elhelyezési kérelem nyilvántartásba vételéről, valamint az előgondozás, a gondozási szükséglet vizsgálat elvégzésének időpontjáról az intézményvezető/telephelyvezető szóban, vagy írásban értesíti az ellátást igénybe vevőt, illetve törvényes képviselőjét. Az előgondozást végző személy az előgondozás során átadja a megállapodástervezetét, valamint szóbeli tájékoztatást nyújt az intézmény Házirendjéről.
4. Az intézményi jogviszonyt az intézményvezetőnek az ellátást megelőzően az ellátást igénylővel, illetve annak törvényes képviselőjével kötött megállapodása alapozza meg. Az intézményben az a reá irányadó öregségi nyugdíjkorhatárt betöltött személy, vagy 18. életévét betöltött, betegsége miatt önmagáról gondoskodni nem képes személy látható el, akinek egészségi állapota miatt a napi 4 órát meghaladó, illetve a külön jogszabályban meghatározott egyéb körülményeken alapuló gondozási szükséglete fennáll, de rendszeres fekvőbeteg-gyógyintézeti kezelést nem igényel.
5. Igénybe veheti az ellátást a jogosult kérelmezővel legalább egy éve együtt élő házastársa, élettársa, testvére és fogyatékkal élő közeli hozzátartozója a Szoc. törvény 68/A. § (3) bekezdésében meghatározott gondozási szükséglet hiányában is,ha írásban vállalja a szolgáltatási önköltséggel azonos mértékű személyi térítési díj megfizetését.
6. Az intézményben a férőhelyszám legfeljebb 15 %-áig az a gondozási szükséglettel nem rendelkező személy is ellátható, aki - saját maga vagy a térítési díjat megfizető másszemély - írásban vállalja a mindenkori szolgáltatási önköltséggel azonos mértékű személyi térítési díj megfizetését.
7. Az ellátást igénylő gondozási szükségletének vizsgálatát az ellátás iránti kérelem alapján az intézményvezető által megbízott személy végzi el.
8. Az ellátási kérelmekről a székhelyen az intézményvezető, a telephelyen a telephelyvezető dönt. Az intézmény vezetője az igények beérkezésének sorrendjében gondoskodik az ellátást igénylők ~~ellátásáról.~~ **felvételéről.** Az intézményvezető illetve a telephelyvezető (a székhely/telephely szociális és mentálhigiénés csoportvezető, a székhelyi/telephelyi intézményi orvos és székhely- illetve telephely-vezetőápoló javaslata alapján) dönt a soron kívüli ellátásról, illetve az igények teljesítésének sorrendjéről.
9. Az intézményvezető illetve a telephelyvezető a döntésről értesíti az ellátást igénylőt, illetve törvényes képviselőjét. Elutasítás esetén az értesítés írásban történik. Amennyiben a kérelmező, illetve törvényes képviselője az intézményvezető döntését vitatja, úgy az értesítés kézhezvételétől számított 8 napon belül a főpolgármesterhez fordulhat. Ilyen esetben a főpolgármester határozattal dönt az elhelyezés kérdésében.
10. Az intézménybe történő felvételkor az ellátást igénybevevővel, törvényes képviselőjével, illetve hozzátartozójával ismertetni kell az otthon házirendjét, az ellátáshoz kapcsolódó valamennyi jogát és kötelességét, valamint tájékoztatni kell az érdekképviseleti szervekről.
11. Az ellátást igénybevevő, illetve törvényes képviselője írásban nyilatkozatot tesz a fenti tájékoztatás tudomásul vételéről, illetve annak tiszteletben tartásáról.
12. A férőhely elfoglalásakor a házirend egy példánya átadásra kerül az ellátott és/vagy törvényes képviselője részére.
13. A férőhely kijelölése, illetve indokolt esetben a bentlakás során történő férőhely-változtatás - az ellátásban részesülő véleménye, érdeke és személyiségi jogai figyelembevételével - az otthon vezetőjének, illetve az általa megbízott dolgozónak a feladata. Törekedni kell arra, hogy minden változás az ellátásban részesülő egyetértésével találkozzon.
14. **TÉRÍTÉSI DÍJ**
15. A személyes gondoskodást nyújtó ellátásért térítési díjat kell fizetni. Az intézményi térítési díj összegét Budapest Főváros Közgyűlése állapítja meg.
16. A kötelezett által fizetendő térítési díj összegét (személyi térítési díj) a székhelyen az intézményvezető, a telephelyen a telephelyvezető konkrét összegben állapítja meg és arról az ellátást igénylőt és/vagy törvényes képviselőjét az ellátás igénybevételét megelőzően tájékoztatja.
17. Az ellátást igénylő vagy a térítési díjat megfizető más személy írásban, legfeljebb 3 év időtartamra (mely időtartam meghosszabbítható) vállalhatja a mindenkori intézményi térítési díjjal azonos személyi térítési díj megfizetését. Ebben az esetben nem kell a jövedelem- és vagyonvizsgálatot elvégezni. Ugyanakkor biztosítani kell, hogy az ellátást ilyen módon igénylő érintett ne kerüljön előnyösebb helyzetbe, mint ha a vállalást ő vagy a térítési díjat megfizető más személy nem tenné meg.
18. 2008. január 1. előtt intézménnyel jogviszonyban álló ellátottak esetében:

Amennyiben az ellátásban részesülő havi jövedelméből az intézményi térítési díj megfizetésére képtelen, úgy a főpolgármester határozattal személyi térítési díjat állapít meg az ellátásban részülő havi jövedelme legfeljebb 80 %-áig. A személyi térítési díj megállapítható az ellátásban részesülő jelentős készpénz vagy ingatlanvagyona, ennek hiányában a tartásra köteles és képes személy jövedelme terhére. Az ingatlan vagyon terhére megállapított személyi térítési díj jelzálogjog bejegyzéssel történik.

2008. január1. és2011. január 1. között létesített intézményi jogviszonyban álló ellátott esetében:

A személyi térítési díjat az intézményvezető az ellátott jövedelme, illetőleg jelentős ingatlanvagyona terhére állapítja meg. Az ingatlan vagyon terhére megállapított személyi térítési díj, és költőpénz jelzálogjog bejegyzéssel történik.

2011. január 1-jét követően létesített intézményi jogviszonyban álló ellátott esetében:

A székhelyen az intézményvezető, a telephelyen a telephelyvezető elvégzi a jövedelem- és vagyonvizsgálatot a jövedelem- és vagyonnyilatkozat tartalma alapján. A személyi térítési díjat ennek alapján állapítja meg, és erről az ellátottat az ellátás igénybevételét megelőzően tájékoztatja. A személyi térítési díj összege nem haladhatja meg az intézményi térítési díj összegét és az ellátott havi - jövedelemigazoláson alapuló - jövedelmének 80%-át. A személyi térítési díj megállapítása során a jövedelembe beleszámít a jelentős pénzvagyon, jelentős ingatlanvagyon, és a tartásra köteles és képes hozzátartozó jövedelme. A jelentős ingatlanvagyon terhére megállapított térítési díj és költőpénz jelzálogjog bejegyzéssel történik.

1. Az intézményben ellátásban részesülő személy írásbeli kezdeményezésére az ellátott, illetve törvényes képviselője, hozzátartozója [Ptk. 8:1. § (1) bek. 1. pontja], az ellátott tartására jogszabály, szerződés vagy bírósági határozat alapján köteles személy az intézménnyel e célból kötött szerződésben vállalhatja, hogy a jogszabályban előírt feltételeket meghaladó ellátotti igény kielégítésének költségeit viseli. A költségek megtérítésének teljes összege kizárólag a szerződésben meghatározott célokra fordítható. Ha az intézményi jogviszony a szerződés megkötésétől számított öt éven belül - haláleset kivételével - megszűnik, a költségeknek a fennmaradó időre jutó arányos részét az intézmény visszafizeti.
2. A személyi térítési díj megállapítása:

A személyi térítési díj megállapításánál figyelembe kell venni az ellátást igénybevevőre vonatkozó jövedelemhányadot, ami nem haladja meg az ellátott havi jövedelmének 80%-át, annak együttes biztosítása mellett, hogy az ellátottnál a térítési díj levonása után visszamaradó zsebpénz összege elérje a mindenkori öregségi nyugdíj legkisebb összegének 20%-át.

* Ha a jövedelemhányad eléri, vagy meghaladja az intézményi térítési díj összegét, abban az esetben a személyi térítési díj az intézményi térítési díjjal megegyező összeg.
* Ha a jövedelemhányad nem éri el az intézményi térítési díj összegét, abba az esetben a térítési díjat ki kell egészíteni,
  + ha az ellátott jelentős pénzvagyonnal rendelkezik, akkor a jövedelemhányad és az intézményi térítési díj közötti különbözetet a jelentős pénzvagyonból kell fedezni,
  + ha az ellátott jelentős pénzvagyonnal nem, de jelentős ingatlanvagyonnal rendelkezik, akkor a különbözetet az ingatlanvagyonból kell biztosítani az ingatlanra létesített jelzálog formájában.

A térítési díjak megállapításánál a kerekítés szabályairól szóló 2008. évi III. törvény 2. §-nak megfelelő módon, a készpénzfizetéskor alkalmazott kerekítést kell alkalmazni.

1. Nagykorú gyermek fizetési kötelezettsége - szülőtartási kötelezettség

Ha az ellátott jelentős pénz- vagy ingatlanvagyonnal nem rendelkezik és a térítési díj megfizetését más személy sem vállalja, de az ellátottnak van nagykorú, vér szerinti vagy örökbe fogadott gyermeke (a továbbiakban: gyermek), a jövedelemhányad a más által vállalt személyi térítési díj és az intézményi térítési díj közötti különbözet (a továbbiakban: díjkülönbözet) megfizetésére az erre irányuló megállapodás alapján a gyermek köteles.

A díjkülönbözet megfizetése tekintetében a megállapodást az intézményvezető kötheti meg a gyermekkel.

A megállapodás tartalmazza

* a megfizetendő díjkülönbözet összegét,
* a fizetésre vonatkozó szabályokat és
* a megállapodás megszegésének jogkövetkezményeit.

Ha a megállapodás nem jön létre, az intézmény fenntartója a bíróságtól kérheti, hogy a Ptk. rokontartásra irányadó szabályai /4:196.§(2) bek., 4:208.§(1a) bek./ alapján tartásra köteles és képes gyermeket tartási kötelezettsége és képessége mértékével arányban állóan a díjkülönbözet megfizetésére kötelezze.

A bíróság jogerős határozatáig az ellátott személyi térítési díja a jövedelemhányad szerint kerül megállapításra.

1. Ha az ellátott, a törvényes képviselője vagy a térítési díjat megfizető személy a személyi térítési díj összegét vitatja, illetve annak csökkentését, vagy elengedését kéri, úgy az értesítés kézhezvételétől számított 8 napon belül a fenntartóhoz fordulhat, ezt követően a fenntartódöntésének felülvizsgálata bíróságtól kérhető. A fenntartó döntéséig, illetve a bíróság jogerős határozatáig a korábban megállapított személyi térítési díjat kell megfizetni.
2. A személyi térítési díj összege a megállapítás időpontjától függetlenül évente két alkalommal vizsgálható felül és változtatható meg, kivéve, ha az ellátott jövedelme olyan mértékben csökken, hogy térítési díjfizetési kötelezettségének nem tud eleget tenni, vagy az öregségi nyugdíj mindenkori legkisebb összegének 25%-át meghaladó mértékben növekedett.
3. A felülvizsgálat során megállapított új személyi térítési díj megfizetésének időpontjáról a fenntartó rendelkezik. Az új térítési díj megfizetésére a kötelezett nem kötelezhető a felülvizsgálatot megelőző időszakra, kivéve, ha az ellátott a felülvizsgálatot megelőzően – jövedelem és vagyon hiányában – térítésmentesen vette igénybe az ellátást, és részére visszamenőlegesen rendszeres pénzellátás került megállapításra. Ez utóbbi esetben a személyi térítési díj megfizetésének kezdő időpontja a rendszeres pénzellátásra való jogosultság kezdő napja.
4. A főjegyző ingyenes ellátásban részesíti azt az ellátottat, aki jövedelemmel nem rendelkezik, pénz vagyona és jelzálog alapjául szolgáló vagyona nincs. A jövedelemmel nem rendelkező ellátottak részére személyes szükségleteik fedezésére az intézmény költőpénzt biztosít. Költőpénzt kell biztosítani annak az ellátottnak is, akinek a térítési díjat vagyona terhére állapították meg. A költőpénz havi összege nem lehet kevesebb a tárgyév január elsején érvényes öregségi nyugdíj legkisebb összegének 20% - nál, ha a térítési díjat úgy állapították meg, hogy az vagyont is terhel, 30% - nál.
5. A személyi térítési díjat havonta utólag, a megállapodásban megjelölt időpontig kell megfizetni.
6. Az ellátásban részesülő személy a két hónapot meg nem haladó távolléte idejére a megállapított személyi térítési díj 20% -át fizeti. A távolléti napok naptári éves szinten összesíthetők. A bejelentett távollét teljes idejére a térítési díj rendelet 28. §-a szerinti személyi térítési díjat kell az ellátottnak fizetnie, annak figyelembe vételével, hogy az intézmény területén tartózkodása idejére (távollét kezdő és visszaérkezés napja) részére az ellátást biztosítani kell.

A nem bejelentett távollét teljes idejére a személyi térítési díj teljes összegét meg kell fizetni.

Az ellátásban részesülő két hónapot meghaladó távolléte idejére egészségügyi intézményben történő kezelésének tartamára a megállapított személyi térítési díj 40% -át fizeti, míg egyéb esetben a személyi térítési díj 60% -át fizeti.

1. A térítési díj befizetésének elmulasztása esetén az intézményvezető kötelessége a behajtással kapcsolatos teendők elvégzése. Ha a tárgynegyedévet követően a kimutatott személyi térítési díj hátralék befizetésére való felhívás nem vezetett eredményre, az intézmény vezetője a Fővárosi Önkormányzat tárgyévi költségvetési rendelet végrehajtásának szabályai és a behajthatatlan követelések mérséklésére, elengedésére vonatkozó szabályok szerint jár el
2. **ROKONTARTÁS**

Rokonaival szemben az jogosult tartásra, aki magát önhibáján kívül nem képes eltartani, és akinek tartásra kötelezhető házastársa, volt házastársa vagy volt élettársa nincs.

A tartási kötelezettség az egyenesági rokonokat terheli egymással szemben.

Nem köteles mást eltartani, aki ezáltal saját szükséges tartását vagy a tartás sorrendjében a jogosultat megelőző személy tartását veszélyeztetné.

Érdemtelen a tartásra az a nagykorú, aki a tartásra kötelezettel vagy vele együtt élő hozzátartozójával szemben olyan súlyosan kifogásolható magatartást tanúsít vagy olyan életvitelt folytat, amely miatt tartása a kötelezettől - figyelemmel a jogosult és a kötelezett kapcsolatának jellegére és a kötelezett magatartására is - nem várható el.

Ha a szülő a tartási, gondozási és nevelési kötelezettségének eleget tett, a gyermek a vele szemben tanúsított kirívóan súlyos magatartás esetén hivatkozhat a szülő érdemtelenségére.

1. **AZ INTÉZMÉNYBE BEVIHETŐ SZEMÉLYES HASZNÁLATI TÁRGYAK KÖRE**
2. Az intézménybe bármely, a lakó szobájában elhelyezhető személyes tárgy behozható, amely nem veszélyezteti a lakók testi épségét, egészségét, nyugalmát és nem korlátozza, a lakószoba használhatóságát.
3. Különösen veszélyesek a testi épségre az alábbiak:

* Támadásra alkalmas eszközök, különösen, mint lő- és gázfegyver, gázspray, boxer, nuncsaku, baseballütő,elektromos sokkoló, vagy olyan szúró-vágó eszköz, amelynek a pengéje 8 cm-nél hosszabb,
* sérült elektronikai készülék,
* nyílt láng használatával működő berendezések,
* robbanásveszélyes anyagok, eszközök.

A fenti körbe tartozó tárgyak az intézmény területén nem tarthatók. Ennek ellenőrzése az intézményi jogviszony kezdetekor, valamint az éves lakóleltár ellenőrzésnél történik.

1. Az intézmény területén az intézményvezető által engedélyezett, terápiás célú állatokon kívül más állat nem tartható, kóbor állatok etetése, befogadása tilos!
2. Az intézmény a lakó kívánságára gondoskodik a lakószobában nem tárolható személyes tárgyainak elhelyezéséről. Amennyiben az elhelyezés speciális feltételeket igényel, vagy az elfoglalt hely meghaladja a fél m3 –t, akkor csak a lakó költségviselése mellett biztosítható.
3. Ha a lakónak korlátozás alá eső személyes tárgya van, azt - a konkrét megnevezéssel -, valamint a 3. és 4. pontban foglaltakat a megállapodásban rögzíteni kell.
4. **ÉRTÉK- ÉS VAGYONMEGŐRZÉS, PÉNZKEZELÉS**
5. Az értékmegőrzés és pénzkezelés az intézmény Pénzkezelési Szabályzata szerint, tételes felsorolás alapján, átvételi elismervénnyel történik. A megállapodás megkötésekor ismertetésre kerülnek az érték- és vagyonmegőrzésre, illetve a pénzkezelésre vonatkozó szabályok.
6. A lakóknak joguk van értéktárgyaikat és pénzüket maguknál tartani, azonban az intézmény kizárólag az intézmény pénztárában elhelyezett pénzért és a „Gondozottak ingó tulajdonának nyilvántartásába” leadott értéktárgyakért vállal felelősséget. A letétbe adott készpénzt az intézmény házipénztárában, illetve a lakó nevére szóló takarék-számlabetéten (székhely)folyószámlán (telephely)helyezi el.
7. **Értékmegőrzés**
   1. Az intézmény biztosítja a lakók letétben átadott értékeinek megfelelő és biztonságos elhelyezését.
   2. Az intézmény nagyméretű és jelentős értékű tárgyak felelős megőrzését nem tudja vállalni.
   3. Ha a megőrzés speciális feltételeket igényel, az intézmény segítséget nyújt a megfelelő elhelyezéshez.
   4. Az ellátotti jogviszony megszűnése, illetve a hagyatéki eljárás lezárása után a használati eszközök, ruhaneműk őrzését az intézmény egy hónapig vállalja.
8. **A lakó pénzének kezelése**
   1. A lakónak, illetve törvényes képviselőjének írásban nyilatkozni kell pénze kezelésének módjáról.
   2. Készpénz lakónként csak a Pénzkezelési szabályzatban rögzített mértékig tartható a házipénztárban. Az ezt meghaladó összeg a lakó nevére nyitott takarék-számlabetéten (székhely) folyószámlán (telephely) kerül elhelyezésre.
   3. A lakó illetve a gondnok írásbeli meghatalmazása alapján a szükségletek kielégítését szolgáló ruhaneműk, textíliák vásárlását és egyéb beszerzéseket az arra feljogosított munkavállalók végezhetik.
   4. **A zsebpénztárban a lakó részére legalább 5.000 forint összeg kerül elkülönítésre, amely előre nem látható, halaszthatatlan költség fedezésére szolgálhat.**
9. **AZ ELLÁTOTTAK JOGAI, AZ ELLÁTOTT JOGI KÉPVISELŐ**
10. **Az ellátottak jogai**
    1. Az ellátást igénybe vevőnek joga van az intézmény működésével, gazdálkodásával kapcsolatos legfontosabb adatok megismeréséhez. Ennek érdekében az intézményvezető évente tájékoztatót készít a gazdálkodásról és jól látható helyen kifüggeszti

* az intézmény működési költségének összesítését,
* az intézményi térítési díj napi összegét,
* az egy ellátottra jutó napi önköltség összegét.
  1. Az ellátást igénybe vevőnek joga van szociális helyzetére, egészségi és mentális állapotára tekintettel a szociális intézmény által biztosított teljes körű ellátásra, egyéni szükségletei, speciális helyzete vagy állapota alapján az egyéni ellátás, szolgáltatás igénybevételére.
  2. Az intézmény által biztosított szolgáltatás figyelemmel van az ellátást igénybevevőket megillető alkotmányos jogok maradéktalan és teljes körű tiszteletben tartására, különös figyelemmel
* az élethez, emberi méltósághoz,
* a testi épséghez
* a testi-lelki egészséghez való jogra
  1. Az ellátást igénybevevőket megilleti személyes adatainak védelme, valamint a magánéletével kapcsolatos titokvédelem. Az intézményvezető kötelessége biztosítani, hogy az intézményi elhelyezés során az ellátott egészségi állapotával, személyes körülményeivel, jövedelmi viszonyaival kapcsolatos információkról más ellátást igénybevevő, valamint arra illetéktelen személy ne szerezhessen tudomást, különös figyelemmel az ellátást igénybevevő szociális rászorultságának tényére.
  2. A szociális szolgáltatások biztosítása során az egyenlő bánásmód követelményét meg kell tartani. A szociális szolgáltatások biztosítása során tilos a hátrányos megkülönböztetés bármilyen okból, így különösen az ellátott neme, vallása, nemzeti, etnikai hovatartozása, politikai vagy más véleménye, kora, cselekvőképességének hiánya, vagy korlátozottsága, fogyatékossága, születési vagy egyéb helyzete miatt. Az ellátást igénybevevő jövedelmi helyzetét csak a törvényben, illetve törvény felhatalmazása alapján készült kormányrendeletben meghatározott esetekben és feltételek mellett lehet vizsgálni.
  3. Az intézmény nem korlátozhatja az ellátottat a személyes tulajdonát képező tárgyai, illetve mindennapi használati tárgyai használatában, kivéve a Házirendben meghatározott azon tárgyak körét, amelyek veszélyt jelenthetnek az intézményben élők testi épségére.
  4. Az intézményvezetőnek gondoskodnia kell az ellátást igénybevevők intézménybe bevitt vagyontárgyainak, személyes tárgyainak és értékeinek megfelelő és – szükség esetén – biztonságos elhelyezéséről.
  5. Az ellátást igénybevevőnek joga van az intézményen belüli és az intézményen kívüli szabad mozgásra, figyelemmel a saját és társai nyugalmára és biztonságára.
  6. Amennyiben az intézményben ellátott személy betegsége miatt ápolásra, gyógykezelésre szorul, ellátása során figyelemmel kell lenni az egészségügyről szóló 1997. évi CLIV. törvény (a továbbiakban: Eütv.) betegek jogait szabályozó rendelkezéseire.
  7. Amennyiben az ellátást igénybevevő egészségi állapotánál, vagy egyéb körülményeinél fogva közvetlenül nem képes az illetékes szervek megkeresésére, az intézményvezető segítséget nyújt ebben, illetve értesíti az ellátott törvényes képviselőjét, vagy az ellátott jogi képviselőt az ellátott jogainak gyakorlásához.
  8. Az intézményvezető tizenöt napon belül köteles a panasztevőt írásban értesíteni a panasz kivizsgálásának eredményéről. Amennyiben az intézményvezető határidőben nem intézkedik, vagy a panasztevő nem ért egyet az intézkedéssel, az intézkedés kézhezvételétől számított nyolc napon belül a fenntartóhoz fordulhat jogorvoslattal.

1. **Az ellátottjogi képviselő** 
   1. Az ellátottjogi képviselő az intézményi elhelyezést igénybe vevő, ill. a szolgáltatásban részesülő részére nyújt segítséget jogai gyakorlásában.
   2. Az ellátottjogi képviselő feladatai:

* Megkeresésre, illetve saját kezdeményezésre tájékoztatást nyújthat az ellátottakat érintő legfontosabb alapjogok tekintetében, az intézmény kötelezettségéről és az ellátást igénybe vevőket érintő jogokról.
* Segíti az ellátást igénybe vevőt, törvényes képviselőjét az ellátással kapcsolatos kérdések, problémák, megoldásában, szükség esetén segítséget nyújt az intézmény és az ellátott között kialakult konfliktus megoldásában.
* Segít az ellátást igénybe vevőnek, törvényes képviselőjének panasza megfogalmazásában, kezdeményezheti annak kivizsgálását az intézmény vezetőjénél és a fenntartónál.
* A jogviszony keletkezése és megszűnése, továbbá az áthelyezés kivételével eljárhat az intézményi ellátással kapcsolatosan az intézmény vezetőjénél, fenntartójánál, illetve az arra illetékes hatóságnál, és annak során – írásbeli meghatalmazás alapján – képviselheti az ellátást igénybe vevőt, törvényes képviselőjét.
* Az intézmény vezetőjével történt előzetes egyeztetés alapján tájékoztatja a szociális intézményben foglalkoztatottakat az ellátottak jogairól, továbbá ezen jogok érvényesüléséről és figyelembevételéről a szakmai munka során.
* Intézkedést kezdeményezhet a fenntartónál a jogszabálysértő gyakorlat megszüntetésére.
* Észrevételt tehet az intézményben folytatott gondozási munkára vonatkozóan az intézmény vezetőjénél.
* Amennyiben az ellátottak meghatározott körét érintő jogsértés fennállását észleli, intézkedés megtételét kezdeményezheti az illetékes hatóságok felé.
* A korlátozó intézkedésekre, eljárásokra vonatkozó dokumentációt megvizsgálhatja.
  1. Az intézmény vezetője az ellátottakat tájékoztatja az ellátottjogi képviselő által nyújtható segítségadás lehetőségéről, az ellátottjogi képviselő elérhetőségéről.
  2. Az ellátottjogi képviselő jogosult:
* Az intézmény működési területére belépni.
* A vonatkozó iratokba betekinteni.
* Az ellátottakhoz és a szolgáltatást végző dolgozókhoz kérdést intézni.
  1. Az ellátottjogi képviselő köteles az ellátást igénybe vevőre vonatkozó, és tudomására jutott orvosi titkot megtartani, és az ellátást igénylő személyes adatait a vonatkozó jogszabályok szerint kezelni.

1. **AZ ÉRDEKKÉPVISELETI FÓRUM MŰKÖDÉSÉNEK ÉS VÁLASZTÁSÁNAK SZABÁLYAI**
2. Az Érdekképviseleti Fórum az intézménnyel intézményi jogviszonyban állók jogainak, érdekeinek érvényesülését elősegíteni hivatott szerv.
3. Az Érdekképviseleti Fórum tagjai a székhely intézményben és telephelyén:

* választás alapján
* 2 fő ellátott
* 1 fő az ellátottak hozzátartozói, illetve törvényes képviselői közül
* 1 fő az intézmény dolgozóinak képviseletében
* kijelölés alapján
* 1 fő a fenntartó Fővárosi Önkormányzat képviseletében

1. Az Érdekképviseleti Fórum tagjai és elnöke – a 3.2. pont kivételével – választás útján töltik be posztjukat.
   1. A tagok választása nyílt, egyszerű szavazati többséggel határozatlan időtartamra történik az alábbiak szerint:

* az ellátottak és az ellátottak hozzátartozói, illetve törvényes képviselői közül a lakógyűlésen választják meg a képviselőket,
* a dolgozók képviselőjét az intézmény alkalmazottai maguk közül választják meg.

A megválasztottak írásban nyilatkoznak tisztségük elfogadásáról.

* 1. A fenntartó önkormányzat képviselőjét a Fővárosi Közgyűlés Emberi Erőforrások és Nemzetközi Kapcsolatok Bizottsága jelöli ki.
  2. Az Érdekképviseleti Fórum az első ülésen - melyet a tagok választásától számított 15 napon belül össze kell hívni - tagjai közül elnököt és elnökhelyettest választ.

1. Az Érdekképviseleti Fórum döntéseit egyszerű szótöbbséggel hozza. Azonos szavazat esetén az elnök dönt. Határozatképes az Érdekképviseleti Fórum akkor, ha a tagok kétharmada jelen van.
2. Az Érdekképviseleti Fórum üléseiről jegyzőkönyvet kell készíteni. A jegyzőkönyvnek tartalmaznia kell: a Fórum megnevezését; készítésének helyét, idejét és tárgyát; a meghallgatott személyek adatait és lakcímét; az ügyre vonatkozó lényeges nyilatkozatokat és hozzászólásokat; valamint a jelenlévő tagok aláírását.
3. Az Érdekképviseleti Fórum üléseit évente egyszer - szükség esetén többször - tartja.
4. Az üléseket bármely Érdekképviseleti Fórum tag illetve a lakók 5 %-ának írásbeli kérésére vagy benyújtott panasz alapján, legkésőbb a kérésnek illetve a panasznak a Fórum elnökéhez érkezésétől számított 15 napon belül össze kell hívni.
5. Az Érdekképviseleti Fórummal kapcsolatos további kérdéseket az Érdekképviseleti Fórum Működési Szabályzata tartalmazza.
6. **VESZÉLYEZTETŐ MAGATARTÁSOK KEZELÉSE**
7. **A szabályozás célja**

Az Intézményben foglalkoztatottak életének, testi épségének és jogainak védelme az ellátottak részéről esetlegesen felmerülő veszélyhelyzet esetén.

1. **Veszélyeztető magatartás**

Ha az ellátott pszichés állapotának zavara vagy alkoholos állapota következtében saját, vagy mások életére, egészségére, testi épségére jelentős veszélyt jelenthet, vagy veszélyt jelentő eszközöket birtokol.

1. **Alapelvek**

A lakó személyes szabadsága kizárólag sürgős szükség esetén, illetőleg a lakó vagy mások élete, testi épsége és egészsége védelmében korlátozható.

A korlátozó intézkedés alkalmazása során figyelmet kell fordítani arra, hogy az ellátásban részesülő személyek emberi és állampolgári jogai ne sérüljenek. A korlátozó intézkedés nem lehet büntető jellegű, embertelen, vagy megalázó. A korlátozó intézkedés a veszélyeztető állapot megszűntetését szolgálja, és az ellátott biztonságos helyzetének visszaállásáig állhat fenn.

1. **Az intézkedés megkezdése**

A korlátozó intézkedés végrehajtása előtt annak elrendeléséről és formájáról, valamint a korlátozó intézkedés feloldásáról az ellátottat szóban tájékoztatni kell. A korlátozó intézkedés alkalmazása előtt meg kell kísérelni az együttműködést.

Amennyiben az ellátott közvetlenül veszélyeztető magatartást tanúsít, el lehet tekinteni a beleegyezésétől az ezek elhárítását célzó korlátozások tekintetében, de a tájékoztatást ilyen esetben is a lehetőséghez képest meg kell kísérelni.

Az ellátottat a cselekvés közben folyamatosan tájékoztatni szükséges.

Veszélyeztető állapot esetén korlátozó intézkedésre mindig csak felügyelet mellett kerülhet sor.

1. **A veszélyhelyzet során követendő eljárás**

A veszélyt észlelő személy

1. segítséget kér munkatársaitól és azonnal megkezdi a veszély elhárítását
2. jelzi a veszélyeztető helyzetet a székhely illetve a telephelyvezető ápolónak, az intézményi orvosnak és az intézményvezetőnek illetve telephely-igazgatónak
3. az ellátottat tájékoztatja azokról az intézkedésekről, amelyek ebben a szituációban történni fognak vele
4. a veszélyt okozó eszközt elkérheti, annak átadására határozottan utasíthat, elvétele érdekében indokolt mértékben fizikai erőt alkalmazhat (az ellátottat lefoghatja, mozgásában átmenetileg akadályozhatja), szükség esetén rendőri segítséget kérhet.
5. megakadályozza az ellátott Intézményből való eltávozását, ha az veszélyt jelent önmagára vagy másokra
6. utolsó esetben a távozás vagy egyéb veszélyeztető cselekmény megakadályozása érdekében a lakó szobájába, illetve a betegszobába kíséri, ahol biztonságosan elkülöníthető.
7. **Korlátozás elrendelésére jogosultak**

A korlátozó intézkedés alkalmazásának elrendelésére az intézmény orvosa jogosult. Elérhetőségének hiányában a székhely-, telephely vezető ápoló, munkanapon fő munkaidőn túl illetve munkaszüneti napon a~~zügyeletvezető~~ **műszakvezető** ápoló is intézkedhet. Ez utóbbi esetben a korlátozásról az intézmény orvosát a lehető legrövidebb időn - de legfeljebb két órán - belül értesíteni kell, akinek azt 16 órán belül írásban jóvá kell hagynia.

Ha a korlátozó intézkedés időtartama az elrendeléstől számított 16 órát meghaladja, annak fenntartását az orvos felülvizsgálja, és indoklással együtt dokumentálja. Ezt követően a korlátozó intézkedés fenntartásának szükségességét az orvos ismételten, legkésőbb 72 óránként felülvizsgálja, indoklással együtt dokumentálja.

1. **A korlátozó intézkedés egyes formái, maximális időtartama**
   1. *Pszichikai korlátozás*

Az ellátott felszólítása a veszélyeztető, illetve a közvetlen veszélyeztető magatartástól való tartózkodásra, illetve az ilyen magatartások abbahagyására, valamint a veszélyeztető, illetve a közvetlen veszélyeztető magatartás elhárítását célzó beavatkozásokkal, kezelésekkel történő együttműködésre való felszólítás, mindezek eredménytelensége esetén az arra való figyelmeztetés, hogy egyéb korlátozó intézkedés alkalmazása következik. A pszichikai korlátozó intézkedéseknek az egyéb korlátozó intézkedések alkalmazását meg kell előznie, kivéve, ha a körülmények alkalmazásukat kizárják, illetve az egyéb korlátozó intézkedések haladéktalan alkalmazása feltétlenül szükséges az eredményesség biztosításához.

* 1. *Egyéb korlátozó intézkedések*

***Fizikai korlátozás***

**A**z ellátott szabad mozgásának megakadályozása, illetve mozgási szabadságának testi kényszerrel, fizikai és mechanikai eszközökkel való korlátozása, így különösen az épület és az intézmény elhagyásának megtagadása és megakadályozása, az intézmény területén történő mozgás korlátozása, elkülönítés, szabályosan alkalmazott, kímélő rögzítés.

Az elkülönítés megfigyelésre alkalmas, balesetmentességet biztosító helyiségben folyamatos szakmai felügyelettel történhet. Rögzítés, lekötés esetén biztosítani kell a lakó kényelmét és az ellátott állapotától függően a rögzítésen - maximum 2 óra múlva - lazítani szükséges. Elkülönítés, testi kényszer, rögzítés és lekötés esetén a felülvizsgálatot és ennek dokumentálását legkésőbb 4 óránként el kell végezni. Ezt követően fenntartott egyéb korlátozó intézkedést az orvos ismételten, legkésőbb 72 óránként részletesen felülvizsgálja, és indoklással együtt dokumentálja.

***Kémiai vagy biológiai korlátozás***

A veszélyeztető, illetve közvetlenül veszélyeztető magatartás elhárításához szükséges mennyiségű gyógyszer az ellátott beleegyezése nélkül történő alkalmazása. Ebben az esetben az orvos által előzetesen rendelt, a veszélyeztető, illetve közvetlenül veszélyeztető magatartás elhárításához szükséges mennyiségű gyógyszer adható. A gyógyszer beadás tényét az egészségügyi dokumentációban azonnal rögzíteni szükséges.

***Fizikai, kémiai vagy biológiai korlátozás komplex alkalmazása.***

Ha az ellátott közvetlen veszélyeztető magatartása csak azonnali gyógyintézeti kezelésbe vétellel hárítható el, az orvos intézkedik a pszichiátriai osztályra történő szállításról, melynek okait részletesen dokumentálja, indokolja.

1. **A korlátozó intézkedés mellé rendelt megfigyelés szabályai**

A korlátozó intézkedés alkalmazásának ideje alatt az ellátott állapotának folyamatos, fokozott ellenőrzése szükséges, amely magába foglalja a fizikai, pszichikai, higiénés és egyéb szükségletek felmérését és ezeknek az ellátott állapotának megfelelő kielégítését.

Az ellenőrzésnek arra is ki kell terjednie, hogy szükséges-e a korlátozó intézkedés további fenntartása, illetve az alkalmazott módszer megváltoztatása. Az ellenőrzés módját és gyakoriságát az orvos határozza meg és erre vonatkozó döntését az ápolási dokumentációban rögzíti. Az ellenőrzést, az ellátott megfigyelését végző személy haladéktalanul köteles jelezni az orvosnak az általa észlelt, egyéb korlátozó intézkedések alkalmazása szempontjából jelentős változásokat. Az ellenőrzés tényét és eredményét az ellátott egészségügyi dokumentációjában fel kell tüntetni.

1. **A korlátozás feloldásának szabályai**

A vészhelyzet elhárulását követően annak feloldását a korlátozó intézkedést elrendelő személy foganatosítja és írásban dokumentálja.

A korlátozó intézkedés folyamata addig tarthat, illetve az adott helyzethez igazodva olyan mértékű lehet, amely a veszély elhárításához szükséges, és az elrendelés oka fennáll. Amennyiben az egyéb korlátozó intézkedés időtartama az elrendeléstől számított 16 órát meghaladja, annak fenntartását az orvos felülvizsgálja.

1. **A korlátozó intézkedésekkel kapcsolatos értesítési jogok, kötelezettségek**

Az intézmény vezetőápolója illetve a telephely vezetőápolója haladéktalanul köteles tájékoztatni az ellátott jogi képviselőt illetve az ellátott törvényes képviselőjét a korlátozó intézkedés elrendeléséről. A feloldást követően az adatlap másolatát át kell adni, illetve meg kell küldeni az ellátottnak és törvényes képviselőjének.

1. **A panaszjog gyakorlásának szabályai**

A korlátozó intézkedés, eljárás alkalmazása ellen az ellátást igénybe vevő és/vagy törvényes képviselője panasszal élhet az intézmény fenntartójánál. A panasz kivizsgálásához és a döntéshez a fenntartó szakértőként pszichiáter szakorvost vesz igénybe. A korlátozó intézkedés elleni panasz kivizsgálásában soron kívül kell eljárni.

A korlátozó intézkedésről szóló eljárásrendet, az ellátottak és törvényes/meghatalmazott képviselőik, valamint az intézmény dolgozói számára az intézményben hozzáférhető, jól látható helyen ki kell függeszteni.

1. **Az intézkedések dokumentálása**

A korlátozó intézkedést írásban rögzíteni kell és a gondozási tervhez kell csatolni.

A veszélyeztető állapot fennállása esetén az elrendelt és alkalmazott intézkedésekről, megfigyelésekről az 1. számú melléklet szerinti adatlapot kell kitölteni.

A veszélyeztető állapot fellépéséről, kezeléséről, eredményességéről a 2. számú mellékletnek megfelelően külön nyilvántartást kell vezetni.

Mindkét dokumentum az ellátott egészségügyi dokumentációjának részét képezi.

1. **Értékelés**

Ha a veszélyeztető állapot kezelése befejeződött és az ellátott állapota stabilizálódott, a lezajlott eseményt meg kell beszélni, feldolgozni az eközben lezajlott tünetek, feszültségek, szorongások jellemzőit, erősségét, okát.

Szükséges egyéni probléma-megoldási folyamatot – az egyéni gondozási terv részeként – kidolgozni az ellátottal együtt a veszélyeztető helyzetre való esetleges újabb felkészülés érdekében.

Az ápolási-gondozási és a szociális és mentálhigiénés csoport érintett tagjai és vezetői csoportértekezleten értékelik a megoldási lehetőségeket a később felmerülő hasonló esetek megelőzése, kezelése érdekében.

1. **A LAKÓK ÉS DOLGOZÓK KAPCSOLATA**
2. Minden lakónak joga van megszokott életvitelét folytatni, amennyiben az lakótársai nyugalmát nem zavarja.
3. Az intézmény valamennyi munkavállalója és lakója köteles gondoskodni a személyiségi jogok kölcsönös tiszteletben tartásáról.
4. Az intézmény munkavállalói eleget tesznek a titoktartási kötelezettségüknek és a foglalkozás etikai szabályoknak.
5. Az intézményben foglalkoztatott személy, valamint közeli hozzátartozója és élettársa az ellátásban részesülő személlyel tartási, életjáradéki és öröklési szerződést az ellátás időtartama alatt - illetve annak megszűnésétől számított egy évig - nem köthet.
6. A munkavállaló a lakótól sem pénzbeli, sem természetbeni ellenszolgáltatást nem fogadhat el. Az intézmény munkavállalója a lakótól pénzt kölcsön nem kérhet, számára pénzbeli ellenszolgáltatásért semmit nem végezhet, illetve semmiféle szerződést nem köthetnek egymással.
7. Az intézmény munkavállalója az ellátottal saját részére munkát nem végeztethet.
8. Az intézmény munkavállalója lakótól nem vásárolhat, és részére semmit nem adhat el.
9. Közfeladatot ellátó személynek minősül az intézményvezető, az előgondozással megbízott személy, a vezető ápoló, a székhely és telephely vezető ápoló,az osztályvezető ápoló, az ápoló, a gondozó és a segítő, a terápiás és, a szociális munkatárs valamint a szociális ügyintéző és a pénztáros.
10. **A SZOCIÁLIS SZOLGÁLTATÁST VÉGZŐK JOGAI**

Az intézményben foglalkoztatottak vagy munkaviszonyban álló személyek esetében biztosítani kell, hogy a munkavégzéshez kapcsolódó megbecsülést megkapják, tiszteletben tartsák emberi méltóságukat és személyiségi jogaikat, a munkájukat elismerjék, valamint a munkáltató megfelelő munkavégzési körülményeket biztosítson számukra. Végrehajtását az Esélyegyenlőségi terv tartalmazza. Az intézményben dolgozók érdekképviseletét a Közalkalmazotti Tanács látja el.

Az ellátottak részéről felmerülő veszélyhelyzetek elhárításának rendjét Rendkívüli események szabályzata tartalmazza.

1. **A KÁRTÉRÍTÉS SZABÁLYAI**

Az ellátást igénybevevő, a hozzátartozó és a látogató köteles az intézmény berendezési és felszerelési tárgyait rendeltetésszerűen használni, azokat megóvni és megőrizni. A lakó köteles a szándékos károkozásból eredő - a biztosítónál nem érvényesíthető - kárt megtéríteni. A kártérítés mértéke a tönkretett berendezési tárgy amortizációval csökkentett értékével azonos.

Kártérítésre kötelezhető a lakó abban az esetben is, ha az intézmény tulajdonát képező, névre szóló - leltári nyilvántartásban szereplő - ruhaneműt és tárgyakat gondatlanságból elveszíti, illetve értékesíti.

1. **AZ INTÉZMÉNYI JOGVISZONY MEGSZŰNÉSE**

1. Az intézményi jogviszony megszűnik:
2. az intézmény jogutód nélküli megszűnésével
3. a jogosult halálával
4. határozott időre – legfeljebb hat hónap időtartamra - történő intézményi elhelyezés esetén az időpont bekövetkeztével, amennyiben az intézmény és a lakó kölcsönösen nem állapodnak meg a további határozott vagy határozatlan idejű elhelyezésben
5. az Ellátottnak a Magyarország területén való tartózkodási joga megszűnése esetén
6. a megállapodás felmondásával.

Az intézmény jogutód nélküli megszűnése esetén a Fővárosi Önkormányzat gondoskodik a lakók más intézménybe történő elhelyezéséről.

1. A megállapodást írásban felmondhatja:
2. az ellátott illetve törvényes képviselője egyoldalú nyilatkozattal indokolás nélkül
3. az intézményvezető, ha
   * az ellátott másik intézménybe történő elhelyezése indokolt,
   * az ellátott intézményi elhelyezése nem indokolt,
   * az ellátott a házirendet súlyosan megsérti,
   * az ellátott, a törvényes képviselője vagy a térítési díjat megfizető személy térítési díj-fizetési kötelezettségének nem tesz eleget.

A felmondási idő - ha a megállapodás másként nem rendelkezik - három hónap. A jogviszony az ellátott illetve törvényes képviselőjének felmondása esetén a megegyezés szerinti időpontban szűnik meg.

1. Az ellátott, a törvényes képviselője vagy a térítési díjat megfizető személy a térítési díj-fizetési kötelezettségnek nem tesz eleget, ha hat hónapon át folyamatosan térítési díj-tartozás áll fenn, és az a hatodik hónap utolsó napján a kéthavi személyi térítési díj összegét meghaladja, és vagyoni, jövedelmi viszonyai lehetővé teszik a térítési díj megfizetését.

Ha az ellátott, a törvényes képviselője vagy a térítési díjat megfizető személy vagyoni, jövedelmi viszonyai olyan mértékben megváltoztak, hogy a személyi térítési díj megfizetésére vonatkozó kötelezettségnek nem tud eleget tenni, köteles az intézményvezetőnél rendkívüli jövedelemvizsgálat lefolytatását kezdeményezni. Az intézményvezető a jövedelemvizsgálatot az általános szabályok szerint lefolytatja, és a személyi térítési díjat a jövedelemvizsgálat eredményének megfelelően állapítja meg.

Ha három hónapon át térítési díj-tartozás áll fenn, az ellátottat, a törvényes képviselőt vagy a térítési díjat megfizető személyt írásban tájékoztatni kell a felmondás lehetőségéről, annak kezdő időpontjáról, valamint arról, hogyha az ellátott, a törvényes képviselője vagy a térítési díjat megfizető személy nem kéri a rendkívüli jövedelemvizsgálat lefolytatását, akkor úgy kell tekinteni, hogy vagyoni, jövedelmi viszonyai lehetővé teszik a térítési díj megfizetését.

A térítési díjfizetési kötelezettség elmulasztásából adódó következmények nem alkalmazhatók, ha a jelzálogjog-bejegyzés történt a kötelezett ingatlanvagyonán.

1. A házirend súlyos megsértésének minősül különösen, ha:

* az ellátott az intézmény más lakója, dolgozója, vagy az intézmény sérelmére büntető törvénykönyvbe ütköző cselekményt követ el,
* az ellátott az Érdekképviseleti Fórum megítélése alapján magatartásával az intézmény többi lakójának nyugalmát megzavarja,
* az ellátott előzetes tájékoztatás és a távollét időtartamának a közlése nélkül legalább 30 napra elhagyja az intézmény területét.

1. Az intézmény vezetője az ellátás megszüntetéséről, valamint a megszüntetés ellen benyújtható panaszról írásban értesíti a lakót illetve törvényes képviselőjét. Ha a megszüntetéssel nem értenek egyet, az értesítés kézhezvételétől számított nyolc napon belül a fenntartóhoz fordulhatnak. Ilyen esetben a főjegyző határozattal dönt.

Bíróságtól kérhető a felmondás illetve a fenntartói döntés jogellenességének megállapítása, ha azt valamelyik arra jogosult vitatja.

1. A fenntartó, illetve a bíróság jogerős és végrehajtható döntéséig a szociális ellátást változatlan feltételek mellett fenn kell tartani. Az áthelyezéssel, megszüntetéssel kapcsolatos kérelmeket az intézmény vezetőjéhez kell benyújtani.
2. Az intézményi jogviszony megszűnése esetén az intézményvezető tájékoztatja az ellátottat illetve törvényes képviselőjét a személyes használati tárgyak és megőrzésre átvett érték- és vagyontárgyak elvitelének határidejéről, rendjéről és feltételeiről; az elmaradt térítési díj befizetésének kötelezettségéről; az intézménynek az ellátottal szemben fennálló, valamint az ellátott által támasztott követelés, kárigényének előterjesztési és rendezési módjáról.
3. **A SZÉKHELY ÉS TELEPHELY SZABÁLYAI**

# AZ EGYÜTTÉLÉS SZABÁLYAI

1. **Éjszakai és nappali pihenés rendje**

Az ágyban történő pihenés, alvás az egyéni igényeknek megfelelően lehetséges, azonban a lakóknak figyelniük kell arra, hogy társaik nyugalmát ne zavarják. Ennek érdekében 2200 és 600 óra, valamint 1330 és 1500 óra között tartózkodni kell minden olyan hanggal járó cselekedettől, amely a lakótársaik nyugalmát megzavarná. Ezen időszakokban, a lakószobákban TV-t csak a többi szobatárs beleegyezésével, halkan, más lakószobákat nem zavarva, rádiót, zenelejátszót pedig csak fülhallgatóval szabad használni. A 2200 órai időpontnál későbben fekvők - a többiek nyugalma érdekében - ágyaikat a fenti időpontig kötelesek előkészíteni, olvasólámpát csak a szobatársak beleegyezésével lehet használni. A mennyezeti lámpát csak az éjszakai nyugalmat megzavaró esemény elhárításakor lehet felkapcsolni.

A pihenő idő alatt a közös helyiségek használatakor ügyelni kell arra, hogy a többiek pihenését ne zavarjuk.

1. **Dohányzás és alkoholfogyasztás szabályai**

A hatályos jogszabály alapján a székhely teljes területén tilos a dohányzás. A törvényt megszegők saját maguk felelősek tevékenységük következményéért. Telephelyen csak a dohányzásra   
 kijelölt helyeken szabad, a tűzvédelmi előírások betartásával.

* 1. **Az intézmény területére behozott alkoholos italokat a lakó nem tárolhatja saját megőrzésében, hanem le kell adnia az ezzel megbízott munkavállaló részére. Az átadott alkoholos italok adagolása személyenként meghatározott mennyiségben történik, tekintettel a lakó egészségügyi állapotára.**

Alkoholt fogyasztani a pihenő időszakok kivételével a lakószobákban és az arra kijelölt helyiségekben (társalgók, ebédlő – telephelyen büfé) lehet. Alkoholfogyasztás a lakóépületeken kívül csak az intézmény által szervezett közös rendezvények alkalmával lehetséges. A fogyasztásnak csak olyan mértékig szabad terjednie, hogy a többi lakó nyugalmát, az intézményrendjét ne veszélyeztesse.

A mértéktelen alkoholfogyasztás esetén az Érdekképviseleti Fórum – a többi lakó nyugalmának, védelmének érdekében – intézkedést kezdeményezhet.

A szeszesital fogyasztása szigorúan tilos azon lakók esetében, akik egészségi állapotuk miatt rendszeres gyógyszerelésben részesülnek.

# AZ INTÉZMÉNYBŐL VALÓ ELTÁVOZÁS ÉS VISSZATÉRÉS RENDJE

1. Valamennyi lakó - egészségi állapota függvényében – a portaszolgálat működése idején (székhelyen ~~05~~~~30~~ ~~- 21~~~~00~~,**500 – 2000**, telephelyen folyamatos) az intézmény székhelyének területét szabadon elhagyhatja. Amennyiben az intézmény orvosa a cselekvőképes ellátott eltávozását nem javasolja - az ellátott mentális vagy egészségi állapota miatt -, az intézményvezető /telephelyvezető jogosult az ellátott eltávozásra irányul kérelmét megtagadni.
2. Eltávozás módja: A lakó távozási szándékát a szolgálatban lévő ápolónak bejelenti, aki a névre szóló kilépő cédulán rögzíti az eltávozás időpontját. Az intézmény elhagyásakor a lakó a kilépő céduláját a portán leadja. A portás az eltávozás és a visszaérkezés időpontját bejegyzi az eltávozási naplóba. Beérkezéskor a portás a kilépő cédulát visszaadja a lakónak, aki azt az épületbe érkezést követően a szolgálatban lévő ápolónak leadja.

Tartós (több napos) eltávozás esetén az intézményből történő elutazás és visszatérés időpontját legalább 3 munkanappal korábban jelezni kell a székhely-/telephely vezető ápolónál.

1. Nem engedélyezhető a lakó eltávozása, ha - a kezelőorvos szakvéleménye szerint - önmagát vagy másokat veszélyeztető állapotban van, vagy olyan magatartást tanúsít.
2. Az intézményből való eltávozást és visszaérkezést minden esetben be kell jelenteni.
3. **Rendkívüli helyzetben az intézményvezető utasítása, illetve a vonatkozó rendelkezések szerint történik a lakó visszatérése az intézménybe, tekintettel a többi lakó egészségének védelmére.**
4. **Ha az intézmény elhagyási tilalom időszaka alatt az igénybevevő önkényesen, az intézményvezető engedélye nélkül elhagyta az intézmény, csak akkor köteles az intézmény visszaengedni, ha az elkülönítést meg tudja oldani.**

# A KAPCSOLATTARTÁS SZABÁLYAI

1. **A látogatás rendje**

Az ellátást igénybe vevők az intézménybenlátogatókat úgy fogadhatnak, hogy az ne zavarja a többi lakó nyugalmát, napi életvitelét.

Többágyas szobákban

* + 0900 és ~~11~~~~45~~**1100**óra között,
  + 1500 és ~~16~~~~45~~**1700**óra között,
* társalgókban, **látogató helyiségben**
  + 0900 és~~19~~~~00~~**1700**óra között ajánlott a látogató fogadás.

Orvosi vizit idején, étkezési idő alatt a látogatók a társalgókban várakozhatnak.

Az intézményi orvos javaslatára (pl. járvány esetén) a látogatás korlátozható, illetve szüneteltethető.

* 1. A látogató az intézménybeérkezésekor a portán átveszi a „belépési engedély” nyomtatványt, amelyre feljegyzésre kerül a látogató, valamint a felkeresni kívánt személy neve és az érkezés ideje. Távozás előtt hivatalos ügyben a felkeresett személy, lakó látogatás esetén az ügyeletvezető ápoló aláírja a nyomtatványt. A vendég az intézmény elhagyásakor a portásnak leadja, aki a távozás időpontját a jegyen rögzíti.
  2. Látogatás ideje alatt a látogató köteles az intézmény rendjét betartani, tisztaságát és a lakók nyugalmát megőrizni. Aki ezt megszegi azt a szolgálatban lévő ápolók akár hatósági segítséggel is távozásra kötelezik.
  3. Igény és előzetes bejelentés esetén a látogatók részére az intézmény térítés ellenében – szállást és étkezést biztosíthat.

1. **Telefonhasználat**

Az intézmény székhelyén a lakókkal való könnyebb kapcsolattartás érdekében a hozzátartozók részére telefonvonalakat biztosít

2.1. Székhely

Nagykastély: ügyelet 06 94 / 315-071

földszint 06 94 / 315-096

emelet 06 94 / 315-052

Pavilon: központi 06 94 / 312-199

Kiskastély: központi 06 94 / 312-525

8-as szoba 06 94 / 312-541

2.2. Telephely

Porta, telefonközpont 06 22/ 576-200

Központi nővérszoba 06 22/576-201

„A” nővérszoba 06 22/576-200 20 mellék

„B” nővérszoba 06 22/576-200 24 mellék

„C” nővérszoba 06 22/576-200 32 mellék

„D” nővérszoba 06 22/576-200 36 mellék

* 1. A lakók saját mobilkészülékeiket lakótársaik zavarása nélkül használhatják.

1. **Videochat: az intézmény a lakókkal való könnyebb kapcsolattartás érdekében a hozzátartozók részére videochat alapú lehetőséget biztosít munkanapokon, előre meghatározott és egyeztetett időpontban.**
2. **A kapcsolattartás rendkívüli helyzetben az intézményvezető utasítása szerint történik tekintettel a fennálló, összes körülményre.**

# AZ INTÉZMÉNYBEN NYÚJTOTT SZOLGÁLTATÁSOK

1. **Étkezés**
   1. Az intézmény napi ötszöri étkezést biztosít.

Székhely:

Reggeli: 0745 - 0900 óráig

Ebéd: 1145 - 1400 óráig

Vacsora: 1645 - 1800 óráig

Telephely

Reggeli: 07.30 – 08.00 óráig

Ebéd: 12.00 – 13.00 óráig

Vacsora: 17.00 – 18.00 óráig

Ezektől az időpontoktól csak akadályoztatás esetén lehet eltérni.

* 1. Orvosi javaslat esetén a gondozó/ápolók az ételt a lakószobában szolgálják fel.
  2. Ha a lakó egészségi állapota indokolja, részére az intézmény - az orvosi szakvéleménynek megfelelően – diétásétkezést biztosít, valamint a fekvőbetegek esetében gondoskodik a rendszeres folyadékbevitelről. Egyéb speciális étkezési igények költsége a lakót terheli.
  3. Az étkezéssel, diétával kapcsolatos észrevételeket az élelmezésvezetőnek, és az Élelmezés Bizottság tagjainak lehet megtenni.

1. **Ruházat**
   1. A lakók saját ruházatukat használják.
   2. Ha a lakó nem rendelkezik megfelelő mennyiségű és minőségű ruházattal, az intézmény - a teljes körű ellátás részeként - három váltás fehérneműt, hálóruhát, valamint két váltás évszaknak megfelelő felsőruházatot, utcai cipőt, illetve egyéb lábbelit biztosít. Az intézmény által személyes használatra átadott ruházat az intézmény tulajdona, és azt egyéni nyilvántartó lapon kell az ellátást igénybe vevő részére kiadni.
   3. Az intézmény az ellátás keretében az alábbiakat biztosítja:

* szükség esetén, de legalább három hetenként ágyneműcserét,
* szükség esetén, de legalább hetenként tisztálkodást segítő textíliát,
* igény esetén kéthetente mosdószappant, WC papírt,
* lakók ruházatának etikettel történő megjelölését, a szennyes rendszeres összegyűjtését,
* általános- és piperemosást saját mosodában, kisebb hibák javítását.

1. **Személyi és környezeti tisztaság**
   1. A tisztaság megőrzése, fenntartása a lakók és a dolgozók közös feladata.
   2. Az intézmény lakóinak személyi higiénéjéért az egészségügyi csoport dolgozói felelősek, akik szükség esetén biztosítják a tisztálkodáshoz szükséges segítséget.
   3. Az intézményi ellátás keretében a székhelyen

* hetente háromszor borotválás;
* hetente egyszer illetve szükség szerint fürdetés, hajmosás, körömvágás;
* kéthavonta egyszer illetve szükség szerint hajvágás biztosított.

1. **Egészségügyi ellátás**
   1. A szabad háziorvos választás lehetőségével minden lakó élhet. Amennyiben a lakó nem az intézménnyel szerződéses viszonyban álló orvost választja, erről a székhely/telephely vezető ápolót tájékoztatnia kell. A szabad orvosválasztással felmerülő többletköltségek a lakót terhelik.
   2. Az intézmény a fogorvosi ellátás kivételével biztosítja a lakók egészségügyi alapellátását, gondoskodik a szakorvosi, illetve sürgősségi ellátáshoz, kórházi kezeléshez való hozzájutásról, a jogszabályban meghatározott alapgyógyszerekkel való ellátásról, gyógyászati segédeszközök biztosításáról. A további egészségügyi ellátási igények költsége a lakót terheli.
   3. Az orvosi rendelés, vizit ideje, a betegjogi képviselő neve, elérhetősége a Hirdetőtáblán, illetve az orvosi szoba ajtaján került kifüggesztésre.
   4. Az intézménykészleten tartja a R. 52. § (2) bekezdése szerinti gyógyszercsoportokból összeállított eseti gyógyszerkészletet, gondoskodik a R. 52. § (3) bekezdése szerinti rendszeres gyógyszerkészlet beszerzéséről és tárolásáról. A rendszeres gyógyszerkészletet havonta az intézmény orvosa állítja össze. Az eseti és a rendszeres gyógyszerkészlet körébe tartozó gyógyszereket, továbbá az injekcióval, infúzióval történő ellátáshoz szükséges anyagokat, az akut sebellátáshoz szükséges kötszereket, valamint a szűrővizsgálatokhoz szükséges reagenseket, indikátorcsíkokat – (a továbbiakban: alap-gyógyszerkészlet) az ellátottnak térítésmentesen, ideértve a gyógyszerért külön jogszabály alapján dobozonként fizetendő díj költségét is – az intézmény biztosítja. Az intézmény alapgyógyszer készletbe, valamint a rendszeres és eseti egyéni gyógyszerszükséglet körébe tartozó gyógyszerek, továbbá a gyógyászati segédeszközök közül elsősorban a közgyógyellátási igazolványra felírható, illetve a társadalombiztosítás által támogatott gyógyszert és gyógyászati segédeszközt biztosítja. Az alapgyógyszer készletről az intézmény részletes és pontos tájékoztatást ad az ellátást igénybe vevő részére. A gyógyászati segédeszköz ellátása körében az intézmény feladata a vényre felírt test távoli eszköznek az intézmény költségén, a testközeli segédeszköznek az ellátott költségén történő biztosítása. A test távoli segédeszköz az intézmény tulajdonát képezi.
   5. Az alap-gyógyszerkészlet körébe tartozó gyógyszereken túlmenően felmerülő egyéni gyógyszerszükséglet költségét a dobozonként fizetendő díj költségét az ellátott fizeti.

Az intézmény viseli az ellátást igénybe vevő rendszeres és eseti egyéni gyógyszerszükségletének teljes költségét, ha

* az ellátást igénybe vevőnek a személyi térítési díj megfizetése után fennmaradó havi jövedelme nem haladja meg az öregségi nyugdíj mindenkori legkisebb összegének 20% -át,
* az ellátás igénybe vevő részére a költőpénzt az intézmény biztosítja.

részleges költségét, ha

* az ellátást igénybe vevőnek a személyi térítési díj megfizetése után fennmaradó havi jövedelme meghaladja az öregségi nyugdíj mindenkori legkisebb összege 20 %-át, azonban ez a jövedelem nem fedezi az ellátást igénybe vevő egyéni gyógyszerszükségletének költségét.

Ebben az estben az intézmény az ellátást igénybe vevő jövedelmének a költőpénz összegét meghaladó részét az egyéni gyógyszerszükséglet mértékéig kiegészíti.

* 1. Az előző bekezdésben foglaltaktól eltérően az intézmény nem köteles az egyéni gyógyszerszükséglet költségének a viselésére, ha
* az ellátást igénybevevő a R. 52. § (6) bekezdés b) pontja szerinti gyógyszerköltség reá eső részét nem fizeti meg;
* az igénybe vevő tartására a Szoc. törvény 114. § (2) bekezdése c – e) pontja szerinti más személy köteles és képes.

4,.7. Ha a lakó egészségi állapotában változás következik be, az intézmény szükség esetén gondoskodik a kórházi kezeléshez való hozzájutáshoz. Az egészségügyi állapotban bekövetkezett változásról az intézmény értesíti, illetve tájékoztatja a jogosult által megjelölt hozzátartozót.

Ápolás

* A székhely otthoni szakápolási engedéllyel rendelkezik. A szakápolási feladatokat szakápolók, diplomás ápolók végzik**.**

1. **Mentálhigiénés ellátás**

Az intézmény a szociális és mentálhigiénés csoportok útján biztosítja a lakók lelki, szellemi gondozását. Ennek keretében az intézmény az alábbiakat nyújtja:

* biztosítja a személyre szabott bánásmódot,
* a szabadidő kulturált eltöltésének feltételeit,
* alkalmazza az egyéni és csoportos szociális munka eszközeit,
* segíti az ellátottak családi és társadalmi kapcsolatainak fenntartását,
* a közösségek, társkapcsolatok kialakulását és működését,
* a konfliktushelyzetek kialakulásának megelőzése érdekében az egyéni, csoportos megbeszélést tart
* egészségmegőrző felvilágosító előadásokat, tevékenységeket, valamint prevenciós tornát szervez.
* a szükség szerinti pszichoterápiás foglalkozást

A szociális és mentálhigiénés munkatárs gondoskodik arról, hogy a lakók minden intézményi programról időben értesüljenek. A programok hetente a folyosói hirdetőtáblán olvashatóak.

1. **Vallásgyakorlás**

Az intézmény biztosítja a lakók szabad vallásgyakorlását. Az egyéni és közösségi vallás gyakorlására az intézmény székhelyén és telephelyén a kápolnában, illetve hitéleti helyiségében van lehetőség. Katolikus szertartáson való részvétel hetente biztosított. Más felekezetű lakók kérésére a hitélet az érintett egyház közreműködésével megszervezhető.

1. **Eseti térítési díj ellenében nyújtott szolgáltatások**

Az alapfeladatok körébe nem tartozó szociális szolgáltatásokért, valamint az intézmény székhelyén szervezett egyes szabadidős programokért térítési díjat kell fizetni. A térítési díjak az intézmény hatályos szabályzatai, illetve a kifüggesztett árjegyzékek, vagy önköltség alapján kerülnek megállapításra

Díjköteles szolgáltatások:

* a látogatók részére biztosított vendégétkeztetés, szállásbiztosítás,
* nyaralás, kirándulás, színház, mozi, egyéb rendezvénylátogatás,
* intézményi gépkocsi magán célú igénybevétele,
* fodrász, pedikűrös, manikűrös
* egyes csoportos foglalkozások, amelyeknek alapanyagigénye van
* szekrényzár, illetve egyéb, a lakók által szükségesnek ítélt kiegészítők megvásárlásának költsége,
* büfé (telephelyen)

Az aktuálisárakról a szociális és mentálhigiénés munkatársak adnak felvilágosítást.

# FOGLALKOZTATÁS

1. Az intézmény lakói részére, idejük kellemes és kreatív eltöltéséhez a szociális és mentálhigiénés csoport tagjai nyújtanak segítséget. Így biztosítva a személyre szabott gondozást, a szabadidő kulturált eltöltésének feltételeit, szükség szerint pszichoterápiás foglalkoztatást, a lakó családi és társas kapcsolatai fenntartásának a feltételeit. A foglalkoztatásban és programokban való részvétel önkéntes, amelyen a lakók egyéniségüknek és egészségi állapotuknak megfelelően vehetnek részt. A lakók hódolhatnak hobbijuknak, de a közösségért tenni akarók a műsorok, kirándulások, stb. szervezésében is részt vehetnek. A lakók az intézményben működő kulturális szakkörök /irodalmi, ének- zene - tánc, kézműves stb./ szolgáltatásait önkéntesen és térítésmentesen vehetik igénybe.
2. **Foglalkoztatási formák, foglalkozások szervezése:**

A lakó korának, egészségi állapotának, képességeinek és egyéni adottságainak figyelembevételével kerül megszervezésre

a) az aktivitást segítő fizikai tevékenységek (séta, sporttevékenység),

b) a szellemi és szórakoztató tevékenységek (pl. előadások, olvasás, felolvasás, rádióhallgatás, tévénézés, társasjátékok, vetélkedők, zenehallgatás stb.),

c) a kulturális tevékenységek (pl. rendezvények, ünnepségek, névnapok, színház-, mozi-, múzeumlátogatások, kirándulások, kiállítások stb.).

d´) egyéni aktivitást segítő tevékenység

A szocioterápiás foglalkozások formái:

- munkaterápia,

- terápiás- és készségfejlesztő foglalkozás.

Az intézményen belüli foglalkoztatási formák: udvari,mosodai munka, portaszolgálat, könyvtárkezelés, szobatárs kísérése, egyéb ügyintézés.

A foglalkoztatás jellege szerinti védő- és munkaruha ellátásról, valamint az egészséges és biztonságos munkavégzés feltételeiről az intézmény gondoskodik.

1. Az intézmény működési körén belül szervezett foglalkoztatásért, így a házi és házkörüli munkáért,a mindenkori jogi szabályozás alapján a foglalkoztatásban résztvevő lakókat az intézmény munkaterápiás jutalomban részesíti. A munkaterápiás jutalom gyakoriságáról, a jutalomban részesülő személyekről, annak alkalmankénti összegéről a munkaterápiában való részvétel figyelembevételével az intézmény vezetője/telephely igazgatója határoz. A munkaterápiás jutalom a munkavégzés jellegétől függően differenciált, havi összegét a tevékenység jellege és a munkavégzéssel töltött idő alapján határozzák meg.
2. A lakó - amennyiben egészségi állapota engedi - saját maga is létesíthet munkaviszonyt, melyből származó jövedelmét köteles a jövedelemnyilatkozaton feltüntetni.
3. **ZÁRÓ RENDELKEZÉSEK**

A Házirend a Fenntartó döntését követő hónap első napján lép hatályba.

Szombathely, 2020.

Vass Péter

Intézményvezető

**NYILATKOZAT**

A Fővárosi Önkormányzat Szombathelyi Idősek Otthona intézményében működő Érdek-képviseleti Fórum elnökeként nyilatkozom, hogy a Fórum az intézmény Házirendjét megtárgyalta, az abban foglalt tartalommal egyetért, ezért a fenntartónak elfogadásra javasolja.

Szombathely, 2020.

--------------------------------------------------- ----------------------------------------------------

Székhely Érdek-képviseleti Fórum elnöke Telephely Érdek-képviseleti Fórum elnöke

**ZÁRADÉK**

**A Fővárosi Önkormányzat 9700 Szombathely, Bogáti út 72. szám alatti Szombathelyi Idősek Otthona Házirendjét** az 1993. évi III. törvény 92/B. § (1) bekezdésének c) pontjában foglaltak alapján, a Budapest Főváros Önkormányzata Szervezeti és Működési Szabályzatáról szóló 1/2020. (II. 5.) Főv. Kgy. rendelet 4. sz. mellékletének 4.4. pontjában kapott felhatalmazás alapján – átruházott hatáskörben – a Fővárosi Közgyűlés Emberi Erőforrások Bizottsága a ................................. számú határozatával jóváhagyta.

A Házirend a Bizottság döntését követő hónap első napján lép hatályba.

A hatálybalépést követően a Házirendet az intézményben jól látható helyen ki kell függeszteni és gondoskodni kell arról, hogy a jogosultak, a hozzátartozók, a törvényes képviselők, továbbá az intézmény dolgozói számára folyamatosan hozzáférhető legyen.

Budapest, 2020.

**Niedermüller Péter**

**Fővárosi Közgyűlés**

**Emberi ErőforrásokBizottsága**

**Elnök**